Иван Кръстев
Графски истории

chitanka.info

1

Гео графът,

географът,

гледа в пъстрия атлас.

Как го каза:

„Гео графът

или Гео географът?“ —

не можах да чуя аз.

Ако кажеш „Гео графът“ —

няма да е географът

и не трябва му атлас.

Ако кажеш „географът“ —

друг ще е, не Гео графът

и тогаз му дай атлас!

Не атлас, ами атлаз

и коприна радват графа.

Географският атлас

оставѝ на географа!

Впрочем тъй и не разбрах:

граф ли е, не е ли граф

този Гео географът?

Или пък е географ

онзи Гео — Гео графът?

2

Нося тук вода в гарафа.

Би ли пил от нея граф?

— Не канѝ с гарафа графа,

граф не пие от гарафа —

тя е съд за географ.

— Но… попадне ли в беда

сред безводна местност графът

и единствено вода

има само географът

и водата е в гарафа?

— Няма как, ще пие графът!

3

Хапнал би попара графът,

но му пречи параграфът.

Забранява параграфът

да стои до па̀ра графът.

А каква ще е попара,

щом не пуща сладка па̀ра?

Тъй че, срещу параграфа

взе да вдига па̀ра графът.

Вдига па̀ра, вдига па̀ра,

също като влак на гара.

Ала кипна параграфът

и… без графство днес е графът.

Граф не е, ама попара

той яде сред сладка па̀ра!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.